钦定古今图书集成/明伦汇编/官常典/第724卷 > 李邈
## 钦定古今图书集成/明伦汇编/官常典/第724卷 > 李邈

按《宋史忠义传》：“邈字彦思，临江军清江人，唐宗室宰
相适之之后。少有才略，精悍敏决，见事风生，以父任
为太庙斋郎，初调安州司理，监润州酒务，用荐改京
官，监在京竹木务，擢提辖环庆路粮草，通判河间府。
以迕蔡京、童贯换右列，由承议郎换庄宅副使，知信
安军，迁知霸州，为辽东国贺正副使。还。贯将连金人”
夹攻契丹，呼邈至私第，以语动之使附己。邈言契丹
入，未厌其主。贯惧邈有异议，即奏不俟对，令复任。邈
上书言：“契丹不可灭，苟误机事，愿诛臣以谢边吏。”都
转运使沉积中捃邈罪五十有三条，鞫治一无所得。
乃以建神霄宫不如诏，免官。久之，监在京染院，进都
大提举京西、汴河堤岸。盗起浙东，改江、淮、两浙制置
司管当公事，改知严州。代还。贯欲以西师入燕，邈复
语贯曰：“方腊小丑，一呼屠七州四十馀县，竭数路之
力而后能平之，殆天以此警公也，何可遽移之北乎？”
因密教贯阴佐契丹以图金人。贯不能用，乃乞致仕。
贯收复燕山，奏邈知涿州，改易州，皆辞不赴，叹曰：“国
家祸乱，自兹始矣。”金人犯京师，诏趣入见邈，慨然复
起就道。既至，会姚平仲战不利，京师震动。上不以时
赐对，问御敌奈何，邈言：“胜负兵家之常势，陛下无过
忧，第古未有和战不定而能成功者。”因言：“种师道宿
将，有重名，二敌所畏。朝廷自主和议，而尽以诸道兵
𢌿师道，视敌为进退，将在军中，君命有所不受，使见
可击而进。胜固社稷之福，不胜亦足使敌知吾将帅
有以国为任者。”上称善。而耿南仲方主和议，不合，乃
换右文殿修撰、京畿转运使，辞不拜。金人犹驻牟驼
冈，乃以邈为京城西壁守御使。邈言：“姚平仲败绩，而
敌犹不敢留，是畏我也。不以种师道再战，已失机会，
尚可尾其行，及河半渡击之，犹足为后戒。”议复格。三
上章致仕，不允。改主管马军公事、权枢密副都承旨，
出为河北西路制置使。以措置山西塘湾屯田弓箭
手事，邈论塘湾不可为，夺制置使，下迁提举保甲，仍领措置司。又论不已，再夺观察使，则金兵将及境矣。
遂复旧官，守真定。后二日落阶，拜青州观察使，仍知
府事。邈始视事，兵不满二千，钱不满二百万，自度无
以拒敌，乃谕民出财，共为死守。民恃邈为固，不数日，
得钱十三万贯、粟十一万石，募民为勇敢亦数千人，
而新集之兵皆无斗志。金人至，邈乞师于宣抚副使
刘韐，且间道走蜡书上闻，皆不报。城被围，且战且守，
相持四旬。城破，邈巷战不克，将赴井，左右持之不得
入。斡离不胁邈拜，不拜，以火燎其须眉及两髀，亦不
顾，乃拘于燕山府。金人问曰：“集民兵击我，谓我为贼，
何也？”邈曰：“汝负盟，所至掠吾金帛子女，何讳吾言？”敌
不能屈。久之，欲以邈知沧州，笑而不答，且说之曰：“天
下强弱之势安有常，特吾中国适逢其隙耳。汝不以
此时归二帝及两河地，岁取重币如契丹以为长利
强尚可恃乎？”金人讳其言，命邈从其服饰，邈愤，诋毁
甚力，金人挝其口，犹吮血噀之。翼日自去，发为浮屠，
金人大怒，遂遇害。将死，颜色不变，南向再拜，端坐就
戮，燕人为之流涕。高宗赠招化军节度使，谥曰忠壮。